CELEX: 62020TN0618
Language: fi
Date: 2020-10-05 00:00:00
Title: Asia T-618/20: Kanne 5.10.2020 – FZ ym. v. komissio

14.12.2020   
            
            
               FI
            
            
               Euroopan unionin virallinen lehti
            
            
               C 433/59
            
         
      Kanne 5.10.2020 – FZ ym. v. komissio
      (Asia T-618/20)
      (2020/C 433/73)
      Oikeudenkäyntikieli: ranska
      
         Asianosaiset
      
      
         Kantaja: FZ ja 17 muuta kantajaa (edustaja: asianajaja J.-N. Louis)
      
         Vastaaja: Euroopan komissio
      
         Vaatimukset
      
      Kantajat vaativat unionin yleistä tuomioistuinta
      
                  —
               
               
                  kumoamaan komission päätöksen, jolla kantajien joulukuun 2019 palkkakuitit vahvistettiin, siltä osin kuin palkkakuiteissa sovellettiin ensimmäistä kertaa heidän palkkaukseensa sovellettavia uusia korjauskertoimia takautuvasti 1.4. ja 1.7.2019 lukien ja
               
            
                  —
               
               
                  velvoittamaan komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantajat vetoavat kanneperusteisiin, jotka koskevat Euroopan unionin virkamiehiin sovellettavien henkilöstösääntöjen (jäljempänä henkilöstösäännöt) 64 ja 65 artiklan rikkomista, yhdenvertaisen kohtelun periaatteen loukkaamista ostovoiman vastaavuuden osalta sekä ilmeistä arviointivirhettä.
      Kantajat väittävät, että vahvistaessaan unionin ulkopuolella työskentelevien kantajien palkkaukseen sovellettavan korjauskertoimen EUROSTATin on kerättävä heidän asemapaikkaansa liittyvät erityiset tiedot siten kuin siitä määrätään yksityiskohtaisissa säännöissä henkilöstösääntöjen 64 ja 65 artiklan soveltamisesta, jotka on vahvistettu mainittujen henkilöstösääntöjen liitteessä XI.
      He väittävät myös, että kertoimet, jotka on vahvistettu EUROSTATin, OECD:n ja YK:n välisessä kansainvälisessä yhteistyösopimuksessa, ovat laskeneet siten, että kun ne olivat vuoden 2018 tammikuussa 239,7, ne olivat vuoden 2019 tammikuussa 94,0, kun taas samana ajanjaksona YK:n henkilöstön palkkaukseen sovellettavia korjauskertoimia on korotettu inflaation huomioon ottamiseksi. Kongon frangin (CDF) arvo laski vuonna 2017 huomattavasti verrattuna dollariin (USD) ja euroon, ja tähän liittyi lisäksi merkittävä inflaatio, josta seurasi dollarimääräisten hintojen tuntuva nousu Kansainvälisen valuuttarahaston (IMF) analyysien mukaan.
      Kantajien mukaan vastaaja ei ole selostanut, miten sovelletuissa kertoimissa otetaan huomioon nämä olennaiset seikat.